Notum sit omnibus presentibus et futuris quòd ego Stephanus, Dei gratiâ Matisconensis episcopus, cum consilio et voluntate Domini Decani Matisconensis, Waufridi Senescauci, Willelmi de Viri archidiaconi, dedi et concessi bonâ fide abbati Waufrido de Sancto Rigaldo, et monachis ibidem Deo servientibus ecclesiam que dicitur Sanctus Saturninus, pro salute anime mee, salvis decem solidis quos monachi et presbiter ipsius ecclesie communiter Matisconensi ecclesie annuatim persolvent. Pro messe verò quam presbiter à suis parrochianis est habiturus, abbas et monachi decimam de Fonmor quietè et absque alicujus contradictione deinceps habeant. Itaque auctoritate Dei et nostrâ liceat abbati et fratribus Sancti Rigaldi, post decessum istius qui nunc tenet ecclesiam, quem voluerint Capellanum ibi preficere, et Episcopo Matisconensi ad committendam animarum curam presentare. Statuimus quoque et omnimodis interdicimus ne unquam futuris temporibus hoc donum, quod absit, ab aliquo violetur, vel irritetur. Sed maneat firmum ratum et illibatum in perpetuum. Actum publicè apud Cluniacum, feriâ sextâ ante ramos palmarum. Quod viderunt et audierunt Waufridus abbas prefati monasterii Sancti Rigaldi, Decanus Matisconensis, Waufridus Senescalcus, Willelmus de Viri archidiaconus, Wido de Flai presentium scriptor. Ad majorem verò rei certitudinem, presentem Cartam impressione Sigilli nostri insigniri fecimus.